
ไม้สนในประเทศไทย

บทนำ	
ไม้สนที่พบขึ้นอยู่ตามธรรมชาติในประเทศไทยเป็นไม้สนเขตร้อน (Tropical pine) มีอยู่ 2 ชนิด คือ สนสามใบ (Pinus kesiya Royal ex Gordon) และสนสองใบ (Pinus merkusii Jungh. et de Vriers) ต่อมาโครงการสำรวจวัตถุดิบเพื่อทำเยื่อกระดาษ ซึ่งได้รับความช่วยเหลือจากกองทุนพิเศษขององค์การสหประชาชาติได้เริ่มนำไม้สนต่างประเทศเข้ามาปลูกในประเทศไทยในปี พ.ศ. 2507 และในปี    พ.ศ. 2512 ได้มีโครงการปรับปรุงพันธุ์ไม้สนและไม้โตเร็วเกิดขึ้น โดยความร่วมมือระหว่างรัฐบาลไทยโดยกรมป่าไม้กับรัฐบาลเดนมาร์กโดย DANIDA (Danish International Development Agency) วางแผนการปรับปรุงพันธุ์ไม้สนในประเทศไทย และได้นำไม้สนต่างประเทศเข้ามาทดลองปลูก ซึ่งพบว่ามีไม้สนต่างถิ่น 3 ชนิด ที่มีถิ่นกำเนิดอยู่ในแถบอเมริกากลาง จัดเป็นไม้สนเขตร้อนที่น่าส่งเสริมในการปลูกสร้างสวนป่าของประเทศไทย คือ สนคาริเบีย (Pinus caribaea Morelet) สนโอคาร์ปา (Pinus oocarpa Schiede) และสนเทคูนูมานี่ (Pinus patula ssp. tecunumanii) เนื่องจากเติบโตดี รูปทรงสวยงาม (ประดิษฐ์, 2540) การพัฒนาไม้สนในประเทศไทยได้ทำการทดสอบชนิดไม้ที่เหมาะสม คัดเลือกแม่ไม้สนชนิดต่างๆ นำเมล็ดพันธุ์ไม้สนจากถิ่นกำเนิดต่างๆ ทั้งภายในและนอกประเทศมาทดสอบถิ่นกำเนิด และจัดสร้างเป็นสวนอนุรักษ์พันธุ์ (Gene conservation) สวนผลิตเมล็ดทั้งแบบอาศัยเพศและไม่อาศัยเพศ (Seedling seed orchard and Clonal seed orchard) และทดสอบสายพันธุ์ (Progeny test) มีการทดสอบการผสมเกสรเพื่อหาสายพันธุ์ที่ดี ศึกษาการขยายพันธุ์โดยไม่อาศัยเพศ ศึกษาเทคนิคการเพาะชำไม้สนและวนวัฒนวิธีต่างๆ เพื่อส่งเสริมและสนับสนุนการปลูกสร้างสวนป่าไม้สนในประเทศไทย ศึกษาการเติบโต ผลผลิต และการกักเก็บคาร์บอน ตลอดจนการใช้ประโยชน์ไม้สนในรูปแบบต่างๆ

ข้อดีของไม้สน 
	ไม้สนมีข้อดีหลายประการ คือ 
1.  ไม้สนเป็นไม้โบราณที่ยังหลงเหลืออยู่ถึงปัจจุบันจึงมีการปรับตัวสูงสามารถขึ้นได้แม้ในสภาพพื้นที่ที่เสื่อมโทรม ดินมีความอุดมสมบูรณ์ต่ำจนบางแห่งหน้าดินแทบจะไม่หลงเหลืออยู่เลย ไม้สนจึงเป็นไม้เบิกนำที่ดี เหมาะที่จะนำมาปลูกเพื่อปรับสภาพดินและสภาวะแวดล้อมให้ดีขึ้นก่อนที่ไม้ใบกว้างจะเข้ามาทดแทนตามธรรมชาติ 
2.  ไม้สนเป็นไม้ไม่ผลัดใบ มีใบเขียวชะอุ่มตลอดทั้งปี เรือนยอดเป็นรูปปิรามิดสวยงามเหมาะที่จะนำไปปลูกเป็นไม้ประดับ 
3.  ไม้สนมีระบบรากลึก สามารถยึดดินได้ดี เหมาะที่จะนำไปปลูกในที่ภูเขาสูงชันเพื่อยึดดินไม่ให้พังทะลายได้ง่าย
4.  ไม้สนมีเส้นใยยาว เหมาะที่จะนำไปผลิตกระดาษที่ทนต่องแรงฉีกขาดได้สูง
5.  ไม้สนเป็นไม้ที่มียางในกระพี้ เมื่อนำมากลั่นจะได้น้ำมันและชันสน ซึ่งสามารถนำมาใช้ในอุตสาหกรรมหลายชนิด
	5.1  น้ำมัน   ใช้ในการผสมสี พิมพ์ลายผ้า ผสมน้ำมันชักเงา ทำยาขัดรองเท้า ยาขัดพื้น ใช้เป็นตัวทำละลายไขมัน ยาง และอื่นๆใช้ทำเครื่องยา เช่น น้ำมันสะโต๊ก 
	5.2  ชันสน  ใช้ทำน้ำมันชักเงา ใช้ในทางการแพทย์ อุตสาหกรรมสบู่ อุตสาหกรรมกระดาษ พรมน้ำมัน ผ้าน้ำมัน การบัดกรีโลหะ ใช้เป็นวัตถุดิบเจือปนกับครั่งและชันตะเคียน เครื่องสายที่ต้องใช้คันชักทั้งดนตรีไทยและสากลต้องอาศัยชันสนเป็นสื่อในการเสียดสี 
6.  ไม้สนมีเนื้อไม้ที่เห็นวงปีเด่นชัด มีกลิ่นหอมเฉพาะตัว จึงนิยมนำมาใช้ในอุตสาหกรรมเครื่องเรือนและไม้สำหรับตกแต่งต่างๆ

แนวทางการปลูกและการใช้ไม้สนในประเทศไทย
เมื่อเปรียบเทียบการเจริญเติบโตระหว่างไม้สนท้องถิ่นและไม้ต่างประเทศทั้ง 3 ชนิดที่นำเข้ามาปลูกในประเทศไทย พบว่า สนคาริเบีย สนเทคูนูมานี่ และสนโอคาร์ปามีการเจริญเติบโตดีกว่าสนสามใบและสนสองใบ โดยเฉพาะสนคาริเบียมีการเจริญเติบโตดีที่สุดในช่วงระยะไม้หนุ่ม แต่เมื่ออายุมากขึ้นสนเทคูนูมานี่และสนโอคาร์ปาเจริญเติบโตดีกว่าสนคาริเบียเล็กน้อย (ประดิษฐ์, 2540; ประดิษฐ์ และคณะ, 2545) อย่างไรก็ตาม พบว่าสนเทคูนูมานี่และสนโอคาร์ปาไม่ค่อยทนต่อสภาพแห้งแล้ง ในขณะที่สนคาริเบียมีการกระจายพันธุ์กว้างขวางกว่า ขึ้นได้ในหลายสภาพภูมิอากาศและลักษณะพื้นที่ที่แตกต่างกัน (Robbins, 1983) สามารถปลูกได้ทั้งในพื้นที่ระดับสูงและระดับต่ำ มีการเจริญเติบโตดีในพื้นที่ที่มีปริมาณน้ำฝนสูง (Granhof, 1983) หากมีการจัดการสวนป่าอย่างดีให้ผลผลิตถึง 6-12 ลูกบาศก์เมตร/เฮกแตร์/ปี  (Granhof and Homjeen, 1983)  นอกจากนี้ยังมีความต้านทานต่อแรงฉีกและการหักพับงอสูงกว่าไม้สนสามใบและสนสองใบ แต่เมื่อเปรียบเทียบคุณสมบัติทางเส้นใยพบว่าไม้สนสองใบและสนสามใบมีเส้นใยยาวกว่าสนคาริเบียและสนโอคาร์ปา (ทัศนีย์ และคณะ, 2529) และพบว่าน้ำมันและชันสนจากสนสามใบมีคุณภาพดีที่สุดในพวกตระกูลสนด้วยกัน เนื่องจากมี Alpha-pinene และ Beta-pinene สูงมาก (Watt, 1980 cited in Armitage and Burley, 1980) เห็นได้ว่าไม้สนท้องถิ่นของไทยมีคุณสมบัติดีกว่าสนต่างประเทศทั้งในด้านความยาวเยื่อ คุณภาพน้ำมันสนและชันสน แต่การเจริญเติบโตสู้สนต่างประเทศไม่ได้ สนคาริเบียจึงเหมาะที่จะส่งเสริมให้มีการปลูกสร้างเป็นสวนป่าเศรษฐกิจต่อไปในอนาคต ดังนั้น การปรับปรุงพันธุ์ไม้สนจึงให้ความสำคัญกับไม้สนคาริเบียเป็นอันดับแรก เนื่องจากมีศักยภาพมากที่สุดที่จะส่งเสริมให้มีการปลูกสร้างสวนป่า ในขณะที่สนสามใบ สนสองใบ สนโอคาร์ปา และสนเทคูนูมานี่ จะมีความสำคัญรองลงมาตามลำดับ
ไม้สน เป็นไม้ที่มีลักษณะเส้นใยยาว ปริมาณเซลลูโลสสูง ใช้ทำกระดาษเหนียวได้ดี มีความต้านทานต่อแรงฉีกและการหักพับงอสูง ลักษณะเนื้อไม้ละเอียดสีขาวอมเหลือง เสี้ยนตรง การไสตกแต่งและขัดง่าย ไม้แห้งมีการหดตัวปานกลาง ใช้ทำเครื่องเรือนได้ดี ทำไม้ประสาน ใช้งานทั่วไปหรือใช้กลึงและแกะสลักได้ดี ทำไม้วงกบ ไม้วงกบประสาน หรือไม้กรอบและบานหน้าต่าง (สุธี และ ภิรมย์, 2531) เนื้อไม้สามารถใช้ประโยชน์ในอุตสาหกรรมอื่นอีกหลายประเภท เช่น อุตสาหกรรมการก่อสร้าง ไม้อัด ไม้บาง นอกจากนี้ ยางสนยังใช้ในอุตสาหกรรมสี น้ำมันชักเงา และใช้เป็นสารแต่งกลิ่นตลอดจนใช้เป็นส่วนผสมในน้ำหอม (สาโรจน์, 2544) ประเทศไทยต้องนำเข้าไม้สนแปรรูปและไม้ท่อน ในปี พ.ศ. 2553 ถึง 1,996,824 ลูกบาศก์เมตร คิดเป็นเงิน 2,182,563,653 ล้านบาท และนำเข้าเยื่อไม้ถึง 15,378,424,400 ล้านบาท (สำนักแผนงานและสารสนเทศ, 2558)

การเลือกชนิดพันธุ์ไม้สนในการปลูกสร้างสวนป่า
	ระดับความสูงของพื้นที่มีผลต่อการเติบโตของไม้สนชนิดต่างๆ ดังนั้น การคัดเลือกชนิดพันธุ์ให้เหมาะสมกับสภาพพื้นที่จึงมีความสำคัญอย่างยิ่งต่อความสำเร็จของการปลูกป่า เพื่อให้ได้ผลผลิตสูงและคุ้มค่าที่สุด แนวทางในการเลือกชนิดพันธุ์ไม้สนที่จะปลูกในประเทศไทย มีดังนี้ (ประดิษฐ์, 2540)
	1)  ที่สูงกว่า 1,000 เมตรจากระดับน้ำทะเลขึ้นไป ไม้สนเทคูนูมานี่และสนโอคาร์ปาเจริญเติบโตดีที่สุด รองลงมาคือไม้สนสามใบ แต่ทั้งนี้สำหรับสนโอคาร์ปาต้องใช้พันธุ์หรือถิ่นกำเนิดที่สามารถเจริญเติบโตได้ดีในพื้นที่สูง		
	2) ที่ระดับ 700-1,000 เมตรจากระดับน้ำทะเล สนเทคูนูมานี่และสนโอคาร์ปายังเจริญเติบโตดีที่สุด รองลงมาคือสนคาริเบีย และสุดท้ายคือสนสามใบแต่ไม่เหมาะในการปลูกเพื่อการค้าเพราะการเจริญเติบโตยังน้อยกว่าสนเทคูนูมานี่และสนโอคาร์ปามาก 		
	3)  ที่ระดับ 300 - 700 เมตร และระดับ 0 - 300 เมตร จากระดับน้ำทะเล ไม้สนคาริเบียจะเหมาะสมที่สุด รองลงมาคือสนโอคาร์ปาบางสายพันธุ์ และสุดท้ายคือสนสองใบซึ่งในทางการค้าไม่เหมาะเพราะความยุ่งยากในการปลูก และการเติบโตในระยะแรกจะต่ำกว่าไม้สนชนิดอื่นๆ บางพื้นที่สนคาริเบียอาจโตดีกว่า แต่บางพื้นที่สนโอคาร์ปาอาจโตดีกว่า ดังนั้น จะต้องระมัดระวังและพิจารณาให้ดีในการใช้สายพันธุ์ของทั้งสองชนิดให้เหมาะสมเพื่อประโยชน์สูงสุดในการดำเนินงาน ในทางการค้าแล้วสนโอคาร์ปาและสนคาริเบียเท่านั้นที่จะมีความเหมาะสมในการปลูก เพราะจะได้เยื่อกระดาษคุณภาพดีกว่าไม้สนสองใบและไม้สนสามใบ รวมทั้งคุณภาพไม้ดีกว่าเพราะมีตำหนิจากตาไม้น้อยกว่ารวมทั้งการเติบโตก็ดีกว่าด้วย ถ้าได้พันธุ์ดีเหมาะสมกับพื้นที่และการจัดการถูกต้องสามารถให้ผลผลิต 2-5 ลูกบาศก์เมตร/ไร่/ปี แต่ถ้าผลผลิตต่ำกว่านี้ตลอดช่วงอายุรอบตัดฟันก็จะไม่คุ้มค่าในการลงทุน
	ไม้สนสองใบ สามารถขึ้นในที่แล้งระดับต่ำและสามารถทนอุณหภูมิร้อนได้ดีกว่าไม้สนชนิดอื่นๆ กล่าวได้ว่าเหมาะที่จะปลูกในที่ระดับต่ำกว่า 1,000 เมตรลงไปจนถึงระดับน้ำทะเล จุดอ่อนของสนสองใบคือการเติบโตในระยะแรกช้าและมีลักษณะสภาพหญ้าเป็นพุ่มเตี้ยอยู่หลายปีกว่าจะเริ่มพุ่งเจริญเติบโตต่อไป ทำให้การดูแลรักษาเป็นไปได้ยากในช่วงแรก ไม่เหมาะสำหรับการใช้ประโยชน์ในรอบตัดฟันต่ำกว่า 20 ปี การเติบโตในระยะหลังจากพ้นสภาพหญ้าแล้วจะรวดเร็วมาก การปลูกเพื่อไม้ซุงขนาดใหญ่รอบตัดฟันยาวน่าจะคุ้มค่าหรือดีกว่าไม้อื่น ข้อดีคือมีความทนทานต่อไฟค่อนข้างสูงทำให้สะดวกในการจัดการในบางพื้นที่  	

ถิ่นกำเนิดที่ดีของไม้สนที่เหมาะต่อการปลูกสร้างสวนป่าในประเทศไทย
	1.  สนสามใบ ถิ่นกำเนิดที่ดีที่สุด คือ ดอยอินทนนท์ จังหวัดเชียงใหม่ รองลงมา คือ ดอยสุเทพ และแม่ริด จังหวัดเชียงใหม่
	2.  สนสองใบ ถิ่นกำเนิดที่ดีที่สุด คือ สังขะ จังหวัดสุรินทร์ และ ห้วยทา จังหวัดศรีสะเกษ
	3.  สนคาริเบีย  แบ่งเป็น
		3.1  พื้นที่ระดับสูง ถิ่นกำเนิดที่ดีที่สุด คือ Culmi และ Limones ประเทศฮอนดูรัส
		3.2  พื้นที่ระดับต่ำ ถิ่นกำเนิดที่ดีที่สุด คือ Alamicamba ประเทศนิคารากัว และ Poptunประเทศกัวเตมาลา
	4.  สนโอคาร์ปา ถิ่นกำเนิดที่ดีที่สุด คือ Dola Hill ประเทศแซมเบีย และ Conacaste ประเทศกัวเตมาลา
	5.  สนเทคูนูมานี่  แบ่งเป็น
		3.1  พื้นที่ระดับสูง ถิ่นกำเนิดที่ดีที่สุด คือ Rafael, Camelias และ Yucul ประเทศนิคารากัว
		3.2 พื้นที่ระดับปานกลางถึงต่ำ ถิ่นกำเนิดที่ดีที่สุด คือ Camelias และ Yucul ประเทศนิคารากัว และ Mountain Pine Ridge ประเทศเบลิซ

การปรับปรุงพันธุ์ไม้สนในประเทศไทย (อำไพ, 2555)
	1.  สนสามใบ (Pinus kesiya Royal ex Gordon)
	การปรับปรุงพันธุ์ไม้สนสามใบที่ดำเนินการจนถึงปัจจุบัน มีแหล่งฐานพันธุกรรมในประเทศไทย (Genetic resources establishment) ดังนี้
		1.1  แปลงทดลองถิ่นกำเนิด 
		ปี พ.ศ. 2514 (Provenance trial 1971) ที่สถานีวนวัฒนวิจัยห้วยบง จังหวัดเชียงใหม่ พื้นที่ 14.5 ไร่ 18 ถิ่นกำเนิด 
		1.2  สวนอนุรักษ์พันธุ์ 
		สวนอนุรักษ์พันธุ์นอกถิ่นกำเนิดของสนสามใบ จำนวนรวม 9 ถิ่นกำเนิด พื้นที่รวม 1,936 ไร่ ใน 3 พื้นที่คือ 
	(1)  สถานีวนวัฒนวิจัยห้วยบง จังหวัดเชียงใหม่ 774 ไร่ (4 ถิ่นกำเนิด)
	(2)  สถานีวนวัฒนวิจัยแม่สะนาม จังหวัดเชียงใหม่ 1,100 ไร่ (5 ถิ่นกำเนิด)
	(3)  สถานีวนวัฒนวิจัยหนองกระทิง จังหวัดเชียงใหม่ 62 ไร่ (1 ถิ่นกำเนิด)
		1.3  สวนรวมพันธุ์ 
		จัดสร้างสวนรวมพันธุ์ (Clone bank 1979) โดยคัดเลือกแม่ไม้จากป่าธรรมชาติบ้านแม่ริด และดอยอินทนนท์ และสวนผลิตเมล็ดที่สถานีวนวัฒนวิจัยห้วยบง จำนวน 76 แม่ไม้ นำมาเสียบยอดและจัดสร้างเป็นสวนรวมพันธุ์ที่สถานีวนวัฒนวิจัยแม่สะนาม จังหวัดเชียงใหม่
			(1)  แม่ไม้จากป่าธรรมชาติบ้านแม่ริด 24 แม่ไม้
			(2)  แม่ไม้จากสวนผลิตเมล็ด ที่สถานีวนวัฒนวิจัยห้วยบง 22 แม่ไม้
			(3)  แม่ไม้จากป่าธรรมชาติ อุทยานแห่งชาติดอยอินทนนท์ 30 แม่ไม้
			1.4  การคัดเลือกแม่ไม้ 
		คัดเลือกแม่ไม้สนสามใบจากป่าธรรมชาติ แปลงทดสอบถิ่นกำเนิด สวนผลิตเมล็ด แหล่งผลิตเมล็ด แปลงทดสอบชนิดพันธุ์ไม้ และสวนอนุรักษ์พันธุ์ จำนวน 326 แม่ไม้
		1.5  แหล่งผลิตเมล็ดไม้
			(1)  แหล่งผลิตเมล็ดพันธุ์ ปี พ.ศ. 2514 (Seed production area 1971) ที่สถานีวนวัฒนวิจัยห้วยบง จังหวัดเชียงใหม่ พื้นที่ 12 ไร่ 4 ถิ่นกำเนิด 
		1.6  สวนผลิตเมล็ดพันธุ์ 
	 	ก.  สวนผลิตเมล็ดพันธุ์แบบไม่อาศัยเพศ (Clonal seed orchard)
			(1)  สวนผลิตเมล็ดพันธุ์ ปี พ.ศ. 2519 (Clonal seed orchard 1976) ที่สถานีวนวัฒนวิจัยอินทขิล จังหวัดเชียงใหม่ พื้นที่ 30 ไร่ 9 ถิ่นกำเนิด 144 clones (V.0/41 – V.0/184) คัดเลือกแม่ไม้จากแปลง Provenance trial และ Seed Production area แปลงปลูกปี พ.ศ. 2514 ที่สถานีทดลองปลูกพรรณไม้ห้วยบง จังหวัดเชียงใหม่ ปัจจุบันต้นไม้แปลงนี้ยังไม่สามารถผลิตเมล็ดได้ เนื่องจากไม่มีการออกดอกตัวผู้และตัวเมีย
			(2)  สวนผลิตเมล็ดพันธุ์ ปี พ.ศ. 2523 (Clonal seed orchard 1980) ที่สถานีวนวัฒนวิจัยห้วยบง จังหวัดเชียงใหม่ พื้นที่ 36 ไร่ 6 ถิ่นกำเนิด 80 clones
			ข.  สวนผลิตเมล็ดพันธุ์แบบอาศัยเพศ (Seedling seed orchard)
			(1)  สวนผลิตเมล็ดพันธุ์ ปี พ.ศ. 2530 (Seedling seed orchard 1987) ที่สถานีวนวัฒนวิจัยห้วยบง จังหวัดเชียงใหม่ พื้นที่ 50 ไร่ 3 ถิ่นกำเนิด คือ ดอยอินทนนท์ ดอยสุเทพ แม่ริด 
			(2)  สวนผลิตเมล็ดพันธุ์ ปี พ.ศ. 2531 (Seedling seed orchard 1988) ที่สถานีวนวัฒนวิจัยห้วยบง จังหวัดเชียงใหม่ พื้นที่ 50 ไร่ 
		1.7  แปลงทดสอบสายพันธุ์ (Progeny trial)
	(1)  ปี พ.ศ. 2518 ปลูกทดสอบสายพันธุ์ ที่สถานีวนวัฒนวิจัยห้วยบง จังหวัดเชียงใหม่ 1 ถิ่นกำเนิด (Doi Inthanon) 30 สายพันธุ์	
	(2)  ปี พ.ศ. 2520 ปลูกทดสอบสายพันธุ์ ที่สถานีวนวัฒนวิจัยห้วยบง จังหวัดเชียงใหม่ 1 ถิ่นกำเนิด (Mae Rid) 30 สายพันธุ์
	(3)  ปี พ.ศ. 2530 ปลูกทดสอบสายพันธุ์ ที่สถานีวนวัฒนวิจัยห้วยบง จังหวัดเชียงใหม่ 5 ถิ่นกำเนิด 100 สายพันธุ์ (พื้นที่ 7.5 ไร่)
	(4)  ปี พ.ศ. 2530 ปลูกทดสอบถิ่นกำเนิด/สายพันธุ์ ที่สถานีวนวัฒนวิจัยห้วยบง จังหวัดเชียงใหม่ 12 ถิ่นกำเนิด 25 สายพันธุ์ (พื้นที่ 72.56 ไร่) 
	(5)  ปี พ.ศ. 2531 ปลูกทดสอบสายพันธุ์ ที่สถานีวนวัฒนวิจัยห้วยบง จังหวัดเชียงใหม่ 17 ถิ่นกำเนิด 80 สายพันธุ์ 
	
	2.  สนสองใบ (Pinus merkusii Jungh. et de Vriers)
	การปรับปรุงพันธุ์ไม้สนสองใบที่ดำเนินการจนถึงปัจจุบัน มีแหล่งฐานพันธุกรรมในประเทศไทย (Genetic resources establishment) ดังนี้
		2.1  แปลงทดลองถิ่นกำเนิด 
		ปี พ.ศ. 2514 (Provenance trial 1971) ที่สถานีวนวัฒนวิจัยห้วยบง จังหวัดเชียงใหม่ 13 ถิ่นกำเนิด พื้นที่ 11.5 ไร่ 
		2.2  สวนอนุรักษ์พันธุ์ (In Situ Gene Conservation) 3 พื้นที่ 
			(1)  ป่าสนสองใบโขงเจียม อำเภอโขงเจียม จังหวัดอุบลราชธานี
			(2)  ป่าสนสองใบดงตาหวัง อำเภอโพธิ์ไทย จังหวัดอุบลราชธานี
			(3)  ป่าสนสองใบท้องที่ตำบลทับทัน อำเภอสังขะ จังหวัดสุรินทร์
		2.3.  สวนผลิตเมล็ดพันธุ์ 
			(1)  สวนผลิตเมล็ดพันธุ์ ปี พ.ศ. 2518 (Seedling seed orchard 1975) ที่สถานีวนวัฒนวิจัยอินทขิล จังหวัดเชียงใหม่ พื้นที่ 6 ไร่ 7 ถิ่นกำเนิด
			(2)  สวนผลิตเมล็ดพันธุ์ ปี พ.ศ. 2520 (Seedling seed orchard 1977) ที่สถานีวนวัฒนวิจัยอินทขิล จังหวัดเชียงใหม่ พื้นที่ 12 ไร่ 3 ถิ่นกำเนิด 

		2.4  การคัดเลือกแม่ไม้ 
		คัดเลือกแม่ไม้สนสองใบจากป่าธรรมชาติ และแปลงทดสอบถิ่นกำเนิด มีจำนวนแม่ไม้ 13 แม่ไม้ 
			2.5  แปลงทดสอบสายพันธุ์ 
			ปี พ.ศ. 2520 ปลูกทดสอบสายพันธุ์ ที่สถานีวนวัฒนวิจัยห้วยบง จังหวัดเชียงใหม่ (8 Blocks 6 Plots 20 คู่ผสม)

	3.  สนคาริเบีย (Pinus caribaea Morelet)
	การปรับปรุงพันธุ์ไม้สนคาริเบียที่ดำเนินการจนถึงปัจจุบัน มีแหล่งฐานพันธุกรรมในประเทศไทย (Genetic resources establishment) ดังนี้
		3.1  แปลงทดลองถิ่นกำเนิด 
				(1)  ปี พ.ศ. 2515 (Provenance trial, 1972) ที่สถานีวนวัฒนวิจัยห้วยบง จังหวัดเชียงใหม่ พื้นที่ 15 ไร่ 13 ถิ่นกำเนิด 
				ปี พ.ศ. 2515 ร่วมมือกับสถาบันป่าไม้แห่งสหราชอาณาจักร (Common Wealth Forestry Institute : CFI หรือ Oxford Forestry Institute : OFI ในปัจจุบัน) โดยการประสานงานของ DANIDA ทำการทดลองถิ่นกำเนิดนานาชาติของไม้สนคาริเบีย จำนวน 22 ถิ่นกำเนิด ใน 4 พื้นที่ของประเทศไทย คือ ที่สถานีวนวัฒนวิจัยห้วยบง จังหวัดเชียงใหม่ จำนวน 13 ถิ่นกำเนิด ห้วยยะอุ จังหวัดตาก จำนวน 9 ถิ่นกำเนิด สถานีวนวัฒนวิจัยหนองคู จังหวัดสุรินทร์จำนวน 10 ถิ่นกำเนิด และที่แปลงทดสอบท่าแซะ จังหวัดชุมพร จำนวน 14 ถิ่นกำเนิด โดยที่จังหวัดตากและสุรินทร์ แปลงทดลองได้รับความเสียหายตั้งแต่ต้นไม้ยังเล็กๆ ส่วนที่จังหวัดชุมพรนั้นต้นไม้มีการเจริญเติบโตดีมาก แต่แปลงทดลองได้รับความเสียหายจากพายุเกย์ในปลายปี พ.ศ. 2532 คงเหลือแปลงทดลองอยู่แห่งเดียวคือที่จังหวัดเชียงใหม่
			(2) ปี พ.ศ. 2523 ทดสอบถิ่นกำเนิดไม้สนคาริเบีย ที่สถานีวนวัฒนวิจัยห้วยบง จังหวัดเชียงใหม่ จำนวน 9 ถิ่นกำเนิด 
		3.2  สวนอนุรักษ์พันธุ์ 
		ปลูกสวนอนุรักษ์พันธุ์นอกถิ่นกำเนิดของ P. caribaea var. hondurensis, P. caribaea var. caribaea และ P. caribaea var. bahamensis จำนวนรวม 13 ถิ่นกำเนิด พื้นที่รวม 2,144 ไร่ ใน 4 พื้นที่คือ 
			(1)  สถานีวนวัฒนวิจัยห้วยบง จังหวัดเชียงใหม่ 971 ไร่ (9 ถิ่นกำเนิด)
			(2)  สถานีวนวัฒนวิจัยแม่สะนาม จังหวัดเชียงใหม่ 325.6 ไร่ (4 ถิ่นกำเนิด)
			(3)  สถานีวนวัฒนวิจัยหนองกระทิง จังหวัดเชียงใหม่ 626 ไร่ (7 ถิ่นกำเนิด)
			(4)  สถานีวนวัฒนวิจัยแม่แตง  จังหวัดเชียงใหม่ 222 ไร่ (3 ถิ่นกำเนิด)
		3.3  แหล่งผลิตเมล็ดไม้
			(1)  แหล่งผลิตเมล็ดพันธุ์ ปี พ.ศ. 2514 (Seed production area 1971) ที่สถานีวนวัฒนวิจัยห้วยบง จังหวัดเชียงใหม่ พื้นที่ 10 ไร่ 2 ถิ่นกำเนิด (seedlot 2002 Bowenia, Queensland, Australia และ seedlot 2003 Cayo, Mt. Pine Ridge, Br. Honduras) เริ่มให้ผลผลิตเมล็ดตั้งแต่ปี พ.ศ. 2527 
			(2)  แหล่งผลิตเมล็ดไม้ ปี พ.ศ. 2546 (Seed stand 2003)   ที่สถานีวนวัฒนวิจัยบ่อแก้ว จังหวัดเชียงใหม่ พื้นที่ 14.44 ไร่ 1 ถิ่นกำเนิด (Limones, Honduras)
		3.4  สวนผลิตเมล็ดพันธุ์ 
			(1)  สวนผลิตเมล็ดพันธุ์ ปี พ.ศ. 2520 (Clonal seed orchard 1977) ที่สถานีวนวัฒนวิจัยอินทขิล จังหวัดเชียงใหม่ พื้นที่ 27 ไร่ 8 ถิ่นกำเนิด โดยใช้ยอดไม้สนคาริเบียจากแม่ไม้อายุ 5 ปี ในแปลงทดลอง Provenance trial ที่จังหวัดชุมพร และห้วยบง จังหวัดเชียงใหม่ ที่คัดเลือกมาทำการเปลี่ยนยอดในแปลงปลูกที่สถานีวนวัฒนวิจัยอินทขิล จำนวน 100 clones ซึ่งมีถิ่นกำเนิดเดิม (origin) จากประเทศ Nicaragua Honduras และ Guatemala ซึ่งมีทั้งถิ่นกำเนิดจากพื้นที่ระดับสูง และพื้นที่ระดับต่ำ มีระยะปลูก 6.4 x 6.4 เมตร ปัจจุบันแปลงทดลองนี้กำลังประสบปัญหาการเข้ากันไม่ได้ของต้นตอกับยอดพันธุ์ (Incompatability) ทำให้ยอดพันธุ์เจริญเติบโตเร็วกว่าและมีขนาดใหญ่กว่าต้นตอ สวนผลิตแห่งนี้ให้ผลผลิตเมล็ดเมื่ออายุ 8 ปี
			(2)  สวนผลิตเมล็ดพันธุ์ ปี พ.ศ. 2551 (Seedling seed orchard 2008) ที่สถานีวนวัฒนวิจัยอินทขิล จังหวัดเชียงใหม่ พื้นที่ 7 ไร่ 7 ถิ่นกำเนิด 14 สายพันธุ์ (Origin: จากแปลง Progeny trial 1980 และ Progeny trial 1981 ที่สถานีวนวัฒนวิจัยห้วยบง จังหวัดเชียงใหม่) 
		3.5  การคัดเลือกแม่ไม้  
		คัดเลือกแม่ไม้สนคาริเบียจากแปลงทดสอบถิ่นกำเนิด สวนผลิตเมล็ด แหล่งผลิตเมล็ด แปลงทดสอบชนิดพันธุ์ไม้ และสวนอนุรักษ์พันธุ์ ซึ่งเป็นแม่ไม้ที่มีถิ่นกำเนิดเดิมจากต่างประเทศ ได้แก่ Alamicamba ประเทศนิคารากัว, Rio Coco ประเทศนิคารากัว, Karawala ประเทศนิคารากัว, Poptun ประเทศกัวเตมาลา, Limones ประเทศฮอนดูรัส, Brus ประเทศฮอนดูรัส, Santa Clara ประเทศฮอนดูรัส, Potosi ประเทศฮอนดูรัส, Cayo – Mountain Pine Ridge ประเทศฮอนดูรัส และ Bowenia รัฐควีนส์แลนด์ ประเทศออสเตรเลีย จำนวน 473 แม่ไม้	
		นอกจากนี้ Oxford Forestry Institute ได้ทำการคัดเลือกแม่ไม้สนเขตร้อน สำหรับเอเซียตะวันออกเฉียงใต้ เพื่อจัดสร้าง Regional Seed Orchard ของสนคาริเบีย สนโอคาร์ปา และสนเทคูนูมานี โดยโครงการปรับปรุงพันธุ์ไม้สนได้ทำการคัดเลือกและลงทะเบียนแม่ไม้ทั้ง 3 ชนิดไว้จำนวน 13 แม่ไม้ คือแม่ไม้เบอร์ OFI 89-101 
			3.6  แปลงทดสอบสายพันธุ์ 
			(1)  ปี พ.ศ. 2523 ปลูกทดสอบสายพันธุ์นานาชาติไม้สนคาริเบีย ที่สถานีวนวัฒนวิจัยห้วยบง จังหวัดเชียงใหม่ โดยนำเมล็ดจากแม่ไม้ในสวนผลิตเมล็ดไม้แหล่งต่างๆ จาก Queensland ประเทศออสเตรเลีย ได้แก่ Byfield, Toolara, Kennedy Seed Orchard และ Cardwell และจากประเทศฮอนดูรัส, ฟิจิ และ Malalo Manga Seed Orchard ประเทศคองโก รวมทั้งหมด 90 สายพันธุ์ (Families) 
			(2)  ปี พ.ศ. 2524 ปลูกทดสอบสายพันธุ์นานาชาติไม้สนคาริเบีย ที่สถานีวนวัฒนวิจัยห้วยบง จังหวัดเชียงใหม่โดยได้รับการสนับสนุนเมล็ดจากสถาบันป่าไม้แห่งสหราชอาณาจักร (OFI) จำนวน 88 สายพันธุ์ 
			(3)  ปี พ.ศ. 2535 ปลูกทดสอบสายพันธุ์ไม้สนคาริเบีย ที่สถานีวนวัฒนวิจัยห้วยบง จังหวัดเชียงใหม่ โดยใช้เมล็ดจากแม่ไม้ของโครงการปรับปรุงพันธุ์ไม้สน ซึ่งมีถิ่นกำเนิดเดิมจาก Limones ประเทศฮอนดูรัส จำนวน 70 Families 
			3.7  การผสมเกสรข้ามต้นระหว่างพ่อ–แม่พันธุ์ที่คัดเลือกแล้ว เพื่อให้มีลูก (F) รุ่นต่อๆ ไปที่ดียิ่งขึ้น
			ปี พ.ศ. 2551-2555  ผลิตลูกผสมไม้สนคาริเบีย ที่สถานีวนวัฒนวิจัยห้วยบง จังหวัดเชียงใหม่ จาก 2 กลุ่มประชากร ในแปลงทดสอบสายพันธุ์ปี 2523 และแปลงทดสอบสายพันธุ์ปี 2524 จำนวนกลุ่มประชากรละ 5 แม่ไม้ ผลการผสมเกสรของประชากร 2 กลุ่ม ในช่วงเวลา 3 ปี จำนวน 30 คู่ ให้ผลผลิตเมล็ดระหว่าง 33-3,340 เมล็ด คิดเป็นน้ำหนัก 0.27-25.22 กรัมต่อคู่ผสม แต่สามารถเตรียมกล้าไม้ได้เพียง 25 คู่ผสม และปริมาณกล้าน้อยเกินไปไม่สามารถปลูกทดสอบสายพันธุ์ได้ จึงได้ปลูกเป็น Clone bank ในปี พ.ศ. 2555 ที่สถานีวนวัฒนวิจัยห้วยบง และสถานีวนวัฒนวิจัยแม่สะนาม ระยะปลูก 3 x 3 เมตร ปลูกคู่ผสมละ 1 แถว ปัจจุบัน ที่สถานีวนวัฒนวิจัยห้วยบง เหลือแม่ไม้ 25 คู่ผสม จำนวน 351 ต้น และสถานีวนวัฒนวิจัยแม่สะนาม เหลือแม่ไม้ 24 คู่ผสม จำนวน 153 ต้น

	4.  สนโอคาร์ปา (Pinus oocarpa Schiede) และ สนเทคูนูมานี่ (Pinus patula ssp. tecunumaii)
	การปรับปรุงพันธุ์ไม้สนโอคาร์ปา และสนเทคูนูมานี่ ที่ดำเนินการจนถึงปัจจุบัน มีแหล่งฐานพันธุกรรมในประเทศไทย (Genetic resources establishment) ดังนี้
		4.1  แปลงทดลองถิ่นกำเนิด 
			(1)  แปลงทดลองถิ่นกำเนิด ปี พ.ศ. 2515 (Provenance trial 1972) พื้นที่ 16 ไร่ (สนโอคาร์ปา 12 ถิ่นกำเนิด และสนเทคูนูมานี่ 3 ถิ่นกำเนิด) ที่สถานีวนวัฒนวิจัยห้วยบง จังหวัดเชียงใหม่ 
			ปี พ.ศ. 2515 ร่วมมือกับสถาบันป่าไม้แห่งสหราชอาณาจักร (Common Wealth Forestry Institute : CFI หรือ Oxford Forestry Institute : OFI ในปัจจุบัน) โดยการประสานงานของ DANIDA ทำการทดลองถิ่นกำเนิดนานาชาติของไม้สนโอคาร์ปา/เทคูนูมานี่ จำนวน 21 ถิ่นกำเนิด (สนโอคาร์ปา 12 ถิ่นกำเนิด และสนเทคูนูมานี่ 3 ถิ่นกำเนิด) ใน 2 พื้นที่ของประเทศไทย คือ ที่สถานีวนวัฒนวิจัยห้วยบง จังหวัดเชียงใหม่ จำนวน 12 ถิ่นกำเนิด และที่แปลงทดสอบท่าแซะ จังหวัดชุมพร จำนวน 5 ถิ่นกำเนิด โดยที่จังหวัดชุมพรนั้นต้นไม้มีการเจริญเติบโตดีมาก แต่แปลงทดลองได้รับความเสียหายจากพายุเกย์ในปลายปี พ.ศ. 2532 คงเหลือแปลงทดลองอยู่แห่งเดียวคือที่จังหวัดเชียงใหม่
			(2)  แปลงทดลองถิ่นกำเนิดสนโอคาร์ปา ปี พ.ศ. 2523 (Provenance trial 1972) 3 ถิ่นกำเนิด ที่สถานีวนวัฒนวิจัยหนองกระทิง จังหวัดเชียงใหม่ 
		4.2  สวนอนุรักษ์พันธุ์ (Ex Situ Gene Conservation) 
ก.  สวนอนุรักษ์พันธุ์ไม้สนโอคาร์ปา 
	สวนอนุรักษ์พันธุ์นอกถิ่นกำเนิดของสนโอคาร์ปา จำนวนรวม 7 ถิ่นกำเนิด พื้นที่รวม 672 ไร่ ใน 4 พื้นที่คือ 
		(1)  สถานีวนวัฒนวิจัยห้วยบง จังหวัดเชียงใหม่ 302 ไร่ (7 ถิ่นกำเนิด)
		(2)  สถานีวนวัฒนวิจัยแม่สะนาม จังหวัดเชียงใหม่ 50 ไร่ (1 ถิ่นกำเนิด)
		(3)  สถานีวนวัฒนวิจัยหนองกระทิง จังหวัดเชียงใหม่ 220 ไร่ (3 ถิ่นกำเนิด)	
		(4)  สถานีวนวัฒนวิจัยแม่แตง จังหวัดเชียงใหม่ 100 ไร่ (1 ถิ่นกำเนิด)
ข.  สวนอนุรักษ์พันธุ์ไม้สนเทคูนูมานี่ 
	สวนอนุรักษ์พันธุ์นอกถิ่นกำเนิดของสนเทคูนูมานี่ จำนวนรวม 4 ถิ่นกำเนิด พื้นที่รวม 922 ไร่ ใน 4 พื้นที่คือ 
			(1)  สถานีวนวัฒนวิจัยห้วยบง จังหวัดเชียงใหม่ 420 ไร่ (3 ถิ่นกำเนิด)
			(2)  สถานีวนวัฒนวิจัยแม่สะนาม จังหวัดเชียงใหม่ 202 ไร่ (3 ถิ่นกำเนิด)
			(3)  สถานีวนวัฒนวิจัยหนองกระทิง จังหวัดเชียงใหม่ 200 ไร่ (3 ถิ่นกำเนิด)
			(4)  สถานีวนวัฒนวิจัยแม่แตง จังหวัดเชียงใหม่ 100 ไร่ (1 ถิ่นกำเนิด)
		4.3  สวนผลิตเมล็ดพันธุ์ 
			(1)  สวนผลิตเมล็ดพันธุ์สนเทคูนูมานี่ ปี พ.ศ. 2518 (Clonal seed orchard 1975) ที่สถานีวนวัฒนวิจัยห้วยบง จังหวัดเชียงใหม่ พื้นที่ 30 ไร่ 5 ถิ่นกำเนิด 135 สายพันธุ์ 
		4.4  การคัดเลือกแม่ไม้ 
	ก.  สนโอคาร์ปา 
	คัดเลือกแม่ไม้ที่มีถิ่นกำเนิดเดิมจาก Guimaca ประเทศฮอนดูรัส และ Mal Paso ประเทศกัวเตมาลา ในแปลงทดสอบถิ่นกำเนิด และสวนอนุรักษ์พันธุ์ จำนวน 31 แม่ไม้
	ข.  สนเทคูนูมานี่ 
	คัดเลือกแม่ไม้ที่มีถิ่นกำเนิดเดิมจาก Yucul ประเทศนิคารากัว, Camelias ประเทศนิคารากัว, Rafael ประเทศนิคารากัว และ Mt. Pine Ridge ประเทศบริทิชฮอนดูรัส จากแปลงทดสอบถิ่นกำเนิด สวนผลิตเมล็ด และสวนอนุรักษ์พันธุ์ จำนวน 150 แม่ไม้
			4.5  แปลงทดสอบสายพันธุ์ 
			ปี พ.ศ. 2525 ปลูกทดสอบสายพันธุ์ ที่สถานีวนวัฒนวิจัยห้วยบง จังหวัดเชียงใหม่ 11 ถิ่นกำเนิด 90 สายพันธุ์ (สนโอคาร์ปา 8 ถิ่นกำเนิด 66 สายพันธุ์ และสนเทคูนูมานี่ 3 ถิ่นกำเนิด 24 สายพันธุ์)
 
การจัดสร้าง Clone bank/Hedge orchard
	การจัดสร้าง Clone bank/Hedge orchard เพื่อเป็นแหล่งฐานพันธุกรรมเพิ่มเติมทดแทนแม่ไม้เดิมที่มีอายุมากและมีแนวโน้มล้มตายไปเรื่อยๆ ที่ดำเนินการในปี พ.ศ. 2554-2559 มีดังนี้
	1.  สนสามใบ  จัดสร้าง Clone bank/Hedge orchard 3 พื้นที่ ดังนี้
		(1)  สถานีวนวัฒนวิจัยแม่สะนาม จังหวัดเชียงใหม่  จัดสร้าง Hedge orchard ในปี พ.ศ. 2554-2558 ระยะปลูก 2 x 2 เมตร จำนวน 42 แม่ไม้ รวม 170 ต้น 
		(2)  สถานีวนวัฒนวิจัยห้วยบง จังหวัดเชียงใหม่  จัดสร้าง Clone bank ในปี พ.ศ. 2559 ระยะปลูก 4 x 3 เมตร จำนวน 14 แม่ไม้ รวม 123 ต้น
		(3)  สถานีวนวัฒนวิจัยบ่อแก้ว จังหวัดเชียงใหม่  จัดสร้าง Clone bank ในปี พ.ศ. 2559 ระยะปลูก 2 x 2 เมตร จำนวน 19 แม่ไม้ รวม 161 ต้น
	2.  สนสองใบ  จัดสร้าง Hedge orchard 1 พื้นที่ ดังนี้
		(1)  สถานีวนวัฒนวิจัยแม่สะนาม จังหวัดเชียงใหม่  จัดสร้าง Hedge orchard ในปี พ.ศ. 2559 ระยะปลูก 3 x 2 เมตร จำนวน 23 แม่ไม้ 155 ต้น 
	3.  สนคาริเบีย  จัดสร้าง Clone bank/Hedge orchard 2 พื้นที่ ดังนี้
		(1)  สถานีวนวัฒนวิจัยแม่สะนาม จังหวัดเชียงใหม่  จัดสร้าง Hedge orchard ในปี พ.ศ. 2554 ระยะปลูก 2 x 2 เมตร จำนวน 41 แม่ไม้ 78 ต้น 
		(2)  สถานีวนวัฒนวิจัยห้วยบง จังหวัดเชียงใหม่  จัดสร้าง Clone bank ในปี พ.ศ. 2559 ระยะปลูก 4 x 3 เมตร จำนวน 6 แม่ไม้ รวม 25 ต้น
	
การเติบโต ผลผลิต และการกักเก็บคาร์บอนของไม้สน
	1.  การเติบโตของไม้สน
	สนคาริเบียที่นำเข้ามาปลูกในประเทศไทย มีการปรับตัวและเติบโตดีกว่าสนสามใบและสนสองใบซึ่งเป็นไม้ท้องถิ่น สนคาริเบียที่ปลูกในจังหวัดเชียงใหม่ช่วง 7 ปีแรก พบว่า มีความเพิ่มพูนทางความสูงเฉลี่ย 1 เมตรต่อปี และความเพิ่มพูนทางเส้นผ่านศูนย์กลางเพียงอก 1.2-1.4 เซนติเมตรต่อปี (สาโรจน์ และคณะ, 2544) ความเพิ่มพูนด้านความสูงและขนาดเส้นผ่านศูนย์กลางเพียงอกเริ่มลดลงหลังอายุ 10 ปี ส่วนที่จังหวัดสุรินทร์ พบว่า มีความเพิ่มพูนทางความสูงเฉลี่ย 0.99 เมตรต่อปี และความเพิ่มพูนทางเส้นผ่านศูนย์กลางเพียงอก 1.1 เซนติเมตรต่อปี (ประดิษฐ์, 2540) และจากการเก็บข้อมูลการเติบโตของสนคาริเบียที่ดงลาน จังหวัดขอนแก่น พบว่า มีความเพิ่มพูนทางความสูงเฉลี่ย 1.1 เมตรต่อปี และความเพิ่มพูนทางเส้นผ่านศูนย์กลางเพียงอกเฉลี่ย 1.1 เซนติเมตรต่อปี นอกจากนี้ สนคาริเบียที่ปลูกในจังหวัดชุมพรซึ่งมีปริมาณน้ำฝนสูง (2,070 มิลลิเมตรต่อปี) โตเร็วกว่าจังหวัดเชียงใหม่ (ปริมาณน้ำฝน 1,191 มิลลิเมตรต่อปี) ถึง 6.67 เท่า เมื่อต้นไม้มีอายุ 7 ปี (Granhof, 1983)
	นอกจากนี้ ได้มีการศึกษาการเติบโตของสนคาริเบียในหลายพื้นที่ของจังหวัดเชียงใหม่ ซึ่งพบว่าสนคาริเบียมีอัตราการเติบโตค่อนข้างเร็วในช่วงแรก เมื่ออายุ 6 ปี มีอัตราความเพิ่มพูนทางความสูงและเส้นผ่านศูนย์กลางเพียงอกเฉลี่ย 1.1 เมตรต่อปี และ 1.4 เซนติเมตรต่อปี และอายุ 9 ปี เฉลี่ย 1.5 เมตรต่อปี และ 1.5 เซนติเมตรต่อปี แนวโน้มการเติบโตมีอัตราลดลงเมื่อต้นไม้มีอายุเพิ่มขึ้น เมื่ออายุ 18 ปี มีอัตราความเพิ่มพูนทางความสูงและเส้นผ่านศูนย์กลางเพียงอกเฉลี่ย 1.1 เมตรต่อปี และ 1.2 เซนติเมตรต่อปี และอายุ 29 ปี เฉลี่ย 0.7 เมตรต่อปี และ 0.9 เซนติเมตรต่อปี ตามลำดับ หลังอายุ 6 ปี พบว่าเรือนยอดของสนคาริเบียเริ่มเบียดชิดกัน จึงเกิดการแก่งแย่งแสงแดด น้ำ และธาตุอาหาร ทำให้อัตราการเติบโตด้านเส้นผ่านศูนย์กลางเพียงอกเริ่มลดลง ดังนั้น ระยะปลูกจึงมีผลต่อความกว้างเรือนยอดและการเติบโตของต้นไม้ การปลูกสวนป่าไม้สนที่ระยะปลูกเริ่มแรก 3 x 3 เมตร ควรมีการตัดสางขยายระยะครั้งแรกเมื่อต้นไม้มีอายุ 6 ปี โดย จักรพันธ์ และขวัญชัย  (2543) พบว่า สนสามใบที่ตัดสางขยายระยะเมื่ออายุ 6 ปี มีความโตของขนาดเส้นผ่านศูนย์กลางมากกว่าไม้ที่ไม่มีการตัดสางขยายระยะถึง 10.13 เซนติเมตร Whitmore and Liegel (1980) ดังนั้น การปลูกไม้สนในระยะแรกควรใช้ระยะปลูก 2 x 2 ถึง 3 x 3 เมตร และควรตัดขยายระยะครั้งแรกเมื่ออายุ 6 ปี จะให้ผลผลิตเนื้อไม้เพิ่มขึ้น การปลูกเพื่อใช้ประโยชน์เนื้อไม้ควรมีรอบตัดฟันไม่เกิน 20 ปี การปลูกสร้างสวนป่าโดยใช้เมล็ดพันธุ์ที่มีคุณภาพดีผ่านการปรับปรุงพันธุ์และมีถิ่นกำเนิดที่เหมาะสมกับสภาพพื้นที่จะช่วยเพิ่มอัตราการเติบโตของต้นไม้ในสวนป่า
	ถิ่นกำเนิดสนสามใบจากประเทศไทย 3 ถิ่นกำเนิด มีการเจริญเติบโตอยู่ในกลุ่มดีที่สุด คือ ดอยอินทนนท์ ดอยสุเทพ และแม่ริด จังหวัดเชียงใหม่ ถิ่นกำเนิดจากดอยอินทนนท์และดอยสุเทพเป็นพันธุ์ที่ควรสนับสนุนให้นำไปปลูกได้ทั้งในพื้นที่สูงและพื้นที่ต่ำของประเทศไทย เนื่องจากมีการเติบโตดีและมีอัตรารอดตายค่อนข้างสูง ส่วนถิ่นกำเนิดจากแม่ริดเป็นพันธุ์ที่ควรส่งเสริมให้ปลูกเฉพาะบนพื้นที่สูง และยังพบว่าไม้สนสามใบที่ปลูกในพื้นที่ต่ำแต่มีปริมาณน้ำฝนมากมีการเติบโตดีกว่าสนสามใบที่ปลูกในพื้นที่สูง (อำไพ และคณะ, 2551)
	เมื่อเปรียบเทียบการเจริญเติบโตของไม้สนทั้ง 3 ชนิด ในช่วง 4 ปีแรก พื้นที่ระดับต่ำที่แปลงทดลองท่าแซะ จังหวัดชุมพร พบว่า ไม้สนคาริเบียถิ่นกำเนิด Alamicamba, Nicaragua เติบโตดีที่สุด รองลงมาคือสนโอคาร์ปา และสนสามใบเติบโตต่ำที่สุด และพื้นที่ระดับสูงที่จังหวัดเชียงใหม่ พบว่า ไม้สนคาริเบียถิ่นกำเนิด Alamicamba. Nicaragua ยังคงเติบโตดีที่สุด แต่สนสามใบกลับมีการเติบโตดีกว่าสนโอคาร์ปา (อำไพ และคณะ, 2551)
	2.  ผลผลิตของไม้สน
	ผลผลิตของสวนป่าสามารถประเมินได้ 2 รูปแบบ ขึ้นกับวัตถุประสงค์ของการนำไปใช้ประโยชน์ หากต้องการนำไปใช้ในรูปไม้ซุงหรือไม้แปรรูปจะประมาณผลผลิตเป็นปริมาตรเนื้อไม้ ส่วนการประมาณผลผลิตสวนป่าในรูปมวลชีวภาพหรือน้ำหนักแห้งจะใช้ในกรณีเป็นการปลูกสร้างสวนป่าเพื่อขายคาร์บอนเครดิต การประมาณปริมาตรลำต้นใต้เปลือกและมวลชีวภาพตามขนาดเส้นผ่าศูนย์กลางเพียงอกของสนคาริเบียดังแสดงในตารางที่ 1

ตารางที่ 1  การประมาณปริมาตรลำต้นใต้เปลือกและมวลชีวภาพของสนคาริเบียตามขนาดเส้นผ่าศูนย์กลางเพียงอก

	DBH (cm)
	Volume under bark  (m3.individual-1)
	Biomass (kg.individual-1)

	5
	0.005
	5

	10
	0.034
	30

	15
	0.109
	86

	20
	0.248
	187

	25
	0.471
	340

	30
	0.795
	557



	การประมาณปริมาตรลำต้นใต้เปลือกของสนคาริเบียที่ชั้นอายุต่างๆ ได้แก่ 6, 9, 18 และ 29 ปี ในพื้นที่จังหวัดเชียงใหม่ ขอนแก่น และอุบลราชธานี พบว่าอัตราความเพิ่มพูนของปริมาตรลำต้นไม่ได้ขึ้นอยู่กับอายุที่เพิ่มขึ้นเพียงอย่างเดียว การจัดการสวนป่าโดยกำหนดระยะปลูกถี่ในช่วงแรกของแปลงอายุ 6 ปี (ระยะปลูก 1.5 x 3 เมตร มีปริมาตร 2.51 ลูกบาศก์เมตรต่อไร่) ทำให้มีปริมาตรมากกว่าแปลงอายุ 9 ปี (ระยะปลูก 3 x 3 เมตร มีปริมาตร 0.99 ลูกบาศก์เมตรต่อไร่) และเมื่อเปรียบเทียบแปลงอายุ 18 ปี (อัตราความเพิ่มพูนของปริมาตร 0.015 ลูกบาศก์เมตรต่อต้นต่อปี) กับแปลงอายุ 29 ปี (อัตราความเพิ่มพูนของปริมาตร 0.014 ลูกบาศก์เมตรต่อต้นต่อปี) ที่ปลูกในพื้นที่ใกล้เคียงกันที่ห้วยบง จังหวัดเชียงใหม่ พบว่าต้นไม้เติบโตเต็มที่เมื่ออายุ 18 ปี หากยังไม่มีการตัดขยายระยะหรือตัดฟันมาใช้ประโยชน์ จะทำให้ต้นไม้เบียดชิดกัน อัตราการเติบโตลดลง มีผลให้ความเพิ่มพูนของปริมาตรลดลงด้วย อย่างไรก็ตาม อัตราการรอดตายหรือความหนาแน่นของต้นไม้ในแปลงมีผลต่อผลผลิตสวนป่าด้วย
	สภาพแวดล้อมก็เป็นปัจจัยสำคัญที่ทำให้สนคาริเบียเติบโตแตกต่างกัน ส่งผลต่อผลผลิตเนื้อไม้ จากการเปรียบเทียบแปลงสนคาริเบียอายุ 29 ปี ที่ปลูกในพื้นที่ต่างกัน พบว่า สนคาริเบียที่ดงลาน ขอนแก่น โตดีที่สุด (อัตราความเพิ่มพูนของปริมาตร 0.030 ลูกบาศก์เมตรต่อต้นต่อปี) รองลงมาคือ โขงเจียม อุบลราชธานี (อัตราความเพิ่มพูนของปริมาตร 0.024 ลูกบาศก์เมตรต่อต้นต่อปี) อินทขิล และห้วยบง จังหวัดเชียงใหม่ (อัตราความเพิ่มพูนของปริมาตร 0.023 และ 0.014 ลูกบาศก์เมตรต่อต้นต่อปี) ตามลำดับ
	การปลูกสนคาริเบียเพื่อต้องการใช้ประโยชน์เนื้อไม้ควรมีรอบตัดฟันไม่เกิน 20 ปี จะให้ผลผลิต 1.12-2.56 ลูกบาศก์เมตรต่อไร่ต่อปี ที่ระยะปลูก 3 x 3 เมตร (เริงชัย, 2527) ทั้งนี้ ขึ้นกับการคัดเลือกพันธุ์ที่ดี มีการจัดการดี และปลูกในสภาพแวดล้อมที่เหมาะสมจึงจะให้ผลผลิตสูง
	การประมาณผลผลิตสวนป่าในรูปมวลชีวภาพหรือน้ำหนักแห้ง มักใช้ในการประมาณการการกักเก็บคาร์บอนในสวนป่าเพื่อขายคาร์บอนเครดิต การประมาณมวลชีวภาพสวนป่า เป็นการหาน้ำหนักแห้งของส่วนต่างๆ ของต้นไม้ ได้แก่ ลำต้น กิ่ง ใบ และราก ต่อหน่วยพื้นที่
	การประมาณมวลชีวภาพของสนคาริเบียที่ชั้นอายุต่างๆ ในพื้นที่จังหวัดเชียงใหม่ ขอนแก่น และอุบลราชธานี พบว่าอัตราความเพิ่มพูนของมวลชีวภาพเพิ่มขึ้นตามอายุ สนคาริเบียที่ปลูกในจังหวัดเชียงใหม่ อายุ 6, 9, 18 และ 29 ปี มีอัตราความเพิ่มพูนของมวลชีวภาพรวมเฉลี่ย 2.7, 4.6, 12.5 และ 14.3 กิโลกรัมต่อต้นต่อปี และเมื่อเปรียบเทียบที่อายุ 29 ปี แต่ปลูกต่างพื้นที่พบว่า สนคาริเบียที่ดงลาน ขอนแก่น มีความเพิ่มพูนของมวลชีวภาพเหนือพื้นดินมากที่สุด (22.5 กิโลกรัมต่อต้นต่อปี) รองลงมาคือ อินทขิล จังหวัดเชียงใหม่ (14.8 กิโลกรัมต่อต้นต่อปี) โขงเจียม อุบลราชธานี (13.8 กิโลกรัมต่อต้นต่อปี) และห้วยบง จังหวัดเชียงใหม่ (9.4 กิโลกรัมต่อต้นต่อปี) ตามลำดับ มวลชีวภาพของสวนป่าขึ้นอยู่กับขนาดและความหนาแน่นของต้นไม้ ดังนั้น การเลือกพันธุ์และสิ่งแวดล้อมที่ดี ย่อมส่งผลให้ต้นไม้มีการเติบโตดีและอัตรารอดตายสูง อีกทั้งการจัดการสวนป่าดีจะสามารถเพิ่มพูนมวลชีวภาพสวนป่าได้มากยิ่งขึ้น
 	3.  การกักเก็บคาร์บอนของไม้สน
	การสะสมคาร์บอนในมวลชีวภาพป่าไม้ของสวนป่าสนคาริเบีย อายุ 6, 9, 18 และ 29 ปี ในจังหวัดเชียงใหม่ เฉลี่ย 0.19, 0.26, 0.80 และ 0.57 ตันคาร์บอนต่อไร่ต่อปี หรือคิดเป็น 1.9, 2.2, 6.8 และ 7.0 กิโลกรัมต่อต้นต่อปี (อำไพ และคณะ, 2555; สมชาย และคณะ, 2555; อำไพ และคณะ, 2556; ศรีศักดิ์ และคณะ, 2556; อำไพ และคณะ, 2557) พบการสะสมคาร์บอนพบในมวลชีวภาพลำต้นมากที่สุด รองลงมาคือ ราก กิ่ง และใบ ตามลำดับ การกักเก็บคาร์บอนในสวนป่าขึ้นอยู่กับปัจจัยหลายอย่าง ได้แก่ ชนิดพรรณไม้ อัตราการเติบโต อายุพันธุ์ไม้ ปริมาณน้ำฝน ฤดูกาลและลักษณะพื้นที่ ฯลฯ การกักเก็บคาร์บอนจะมีประสิทธิภาพมากในระยะที่เป็นไม้หนุ่มและจะลดลงเมื่อสวนป่ามีอายุมากขึ้น (Ciesla, 1995)
	การกักเก็บคาร์บอนของสนสามใบและพรรณไม้ที่ขึ้นทดแทนในสวนป่าสนสามใบของหน่วยจัดการต้นน้ำบ่อแก้ว จังหวัดเชียงใหม่ อายุ 14-34 ปี ผันแปรระหว่าง 6.2-18.7 ตันคาร์บอนต่อไร่ โดยมีการสะสมคาร์บอนในมวลชีวภาพสนสามใบ 1.5-13.9 ตันคาร์บอนต่อไร่ และในพันธุ์ไม้ชนิดอื่นๆ 0.8-9.5 ตันคาร์บอนต่อไร่ การสะสมคาร์บอนในมวลชีวภาพของสนสามใบมีความผันแปรระหว่างชั้นอายุ อย่างไรก็ตามมีแนวโน้มเพิ่มตามอายุของสวนป่า (Nongnuang, 2012)	

การใช้ประโยชน์ไม้สนในประเทศไทย
	ไม้สน เป็นไม้ที่มีลักษณะเส้นใยยาว ปริมาณเซลลูโลสสูง ใช้ทำกระดาษเหนียวได้ดี มีความต้านทานต่อแรงฉีกและการหักพับงอสูง ลักษณะเนื้อไม้ละเอียดสีขาวอมเหลือง เสี้ยนตรง การไสตกแต่งและขัดง่าย ไม้แห้งมีการหดตัวปานกลาง ใช้ทำเครื่องเรือนได้ดี ทำไม้ประสาน ใช้งานทั่วไปหรือใช้กลึงและแกะสลักได้ดี ทำไม้วงกบ ไม้วงกบประสาน หรือไม้กรอบและบานหน้าต่าง (สุธี และ ภิรมย์, 2531) เนื้อไม้สามารถใช้ประโยชน์ในอุตสาหกรรมอื่นอีกหลายประเภท เช่น อุตสาหกรรมการก่อสร้าง ไม้อัด ไม้บาง นอกจากนี้ ยางสนยังใช้ในอุตสาหกรรมสี น้ำมันชักเงา และใช้เป็นสารแต่งกลิ่นตลอดจนใช้เป็นส่วนผสมในน้ำหอม (สาโรจน์, 2544)
	สนคาริเบีย เมื่อนำมาทำเป็นเชื้อเพลิงอัดแท่งให้ค่าความร้อนสูงกว่ากระถินออลาโคคาร์ปา และกระถินเทพา (นฤมล และคณะ, 2556) และเมื่อนำมาผลิตเป็นถ่านกัมมันต์ สามารถดูดซับสีและกลิ่นในน้ำทิ้งจากชุมชน โรงงาน และน้ำสีสังเคราะห์ได้ดีกว่า กระถินเทพณรงค์ สนประดิพัทธ์ และไผ่รวก (สิริลักษณ์ และคณะ, 2556) ดังนั้น ถ่านกัมมันต์ไม้สนจึงเหมาะที่จะนำมาแปรรูปเพิ่มมูลค่าเป็นสบู่ และถ่านดูดกลิ่นในตู้หรือรถยนต์ได้ดี
	สนสามใบ สนคาริเบีย สนสองใบ และสนโอคาร์ปา ให้ค่าความร้อนของถ่าน 7,887, 7,810, 7,769 และ 7,748 แคลอรี/กรัม ตามลำดับ ซึ่งสูงกว่าค่าความร้อนของถ่านไม้โกงกาง (7,197 แคลอรี/กรัม) แต่ถ่านไม้สนมอดเร็วกว่าถ่านไม้โกงกาง ส่วนถ่านสนเทคูนูมานี่ ให้ค่าความร้อน 6,516 แคลอรี/กรัม คุณภาพถ่านไม้สนที่ดีที่สุด คือ ให้ค่าความร้อนสูงและอัตราการเผาไหม้ช้า เรียงตามลำดับ คือ สนโอคาร์ปา สนสองใบ สนสามใบ สนคาริเบีย และสนเทคูนูมานี่ (นฤมล และคณะ, 2559)
	นักวิจัยคณะวิทยาศาสตร์ มหาวิทยาลัยเชียงใหม่ได้คิดค้น �ผ้าฝ้ายกันน้ำ� เพิ่มมูลค่าผ้าพื้นเมือง ด้วยการชุบเคลือบสารละลายชันสนและสารส้ม ซึ่งมีราคาถูก และไม่เป็นพิษต่อสิ่งแวดล้อม (มาโนช และ วิมล, 2553)
	ยางสน มีส่วนประกอบหลักอยู่ 2 ส่วน คือ เทอร์เพนไทน์ (turpentine) และโรซิน (rosin) ในแง่ของการใช้ประโยชน์ในอุตสาหกรรมขนาดเล็กจะเน้นไปที่ปริมาณเป็นหลัก แต่ในแง่ของการผลิตเชิงอุตสาหกรรมขนาดใหญ่เป็นโรงกลั่นจะเน้นไปที่องค์ประกอบทางเคมีของยางสนที่เหมาะสม อิทธิพลของชนิดไม้สน (species) จะส่งผลกระทบต่อองค์ประกอบปริมาณโรซิน แต่ปริมาณเทอร์เพนไทน์จะขึ้นอยู่กับถิ่นกำเนิด สิ่งแวดล้อม และชนิดไม้สน ในการเก็บยางสน ปริมาณยางสนที่ได้ขึ้นอยู่กับสิ่งแวดล้อมและชนิดไม้สนเป็นหลัก ฤดูร้อนจะให้ปริมาณยางสนมากที่สุด รองลงมา คือ ฤดูหนาว และฤดูฝน ตามลำดับ ในแถบประเทศเขตหนาวจะเก็บยางสนประมาณ 8−9 เดือนต่อปี ในขณะที่ประเทศเขตร้อนจะเก็บยางสนได้ทั้งปี อายุที่เหมาะในการเก็บยางสนไม่ควรต่ำกว่า 15-20 ปี หรือเมื่อมีขนาดเส้นผ่านศูนย์กลางเพียงอกไม่ต่ำกว่า 20-25 เซนติเมตร การเลือกชนิดไม้สนที่เหมาะสมเป็นสิ่งสำคัญในการกรีดยางสน สนคาริเบียให้ปริมาณยางสนมากที่สุด รองลงมา คือ สนสองใบ และสนสามใบ ขณะที่สนโอคาร์ปาให้ปริมาณยางน้อยที่สุด ส่วนในด้านคุณภาพยางสน สนสองใบ สนสามใบ และสนคาริเบีย ให้คุณภาพดีไม่ต่างกัน แต่สนโอคาร์ปาให้คุณภาพยางต่ำสุด (Coppen and Hone, 1995; Haneke, 2002)
	ไม้สนพื้นเมืองและสนต่างถิ่นทั้ง 5 ชนิด จัดเป็นไม้ที่มีน้ำหนักเบาถึงปานกลาง ไม้สนต่างถิ่น เช่น สนคาริเบีย สนโอคาร์ปา และสนเทคูนูมานี่ มีค่าความแข็งแรงและความยึดหยุ่นมากกว่าสนพื้นเมืองพวกสนสองใบ และสนสามใบ เมื่อเปรียบเทียบคุณสมบัติของสนพื้นเมือง พบว่าสนสามใบมีความแข็งแรงและความยึดหยุ่นดีกว่าสนสองใบ และเมื่อเปรียบเทียบคุณสมบัติของสนต่างถิ่นด้วยกันแล้ว พบว่าสนโอคาร์ปามีความแข็งแรงและความยืดหยุ่นดีกว่าสนคาริเบียและสนเทคูนูมานี่ สนต่างถิ่นมีคุณสมบัติที่โดดเด่นในแง่ของการรับแรงเป็นโครงสร้างต่างๆ เช่น คาน ตง และโครงถักต่างๆ เป็นต้น ไม้สนต่างถิ่นและสนสามใบเหมาะที่จะใช้ทำเสาอาคาร เสาเข็ม คร่าวฝา และไม้รองหมอนรถไฟ เป็นต้น เมื่อเปรียบเทียบค่าคุณสมบัติเชิงกลรอง เช่น ความแข็ง ความเหนียว ความต้านทานแรงฉีก และความต้านทานแรงถอนตะปู ไม้สนที่โดดเด่นยังเป็นสนต่างถิ่นและสนสามใบที่มีความเหมาะสนในการใช้ประโยชน์เป็นข้อต่อ ไม้พื้น และเครื่องเรือนต่างๆ (กอบศักดิ์ และคณะ, 2559)

